Josep Borrell, fost președinte al Parlamentului European (2004-2007), el însuși catalan, dar opozant al independenței Cataloniei, explica zilele trecute pentru Politico situația ciudată în care, ca efect al regionalizării, „statul spaniol a dispărut din satul meu din Pirinei: multe atribuții ale guvernului au fost fie delegate la nivel local și regional, fie transferate la Bruxelles”, astfel încât „tot ce mai poartă acolo pecetea Madridului sunt niște drumuri în stare proastă” (pentru că infrastructura ține în continuare de guvernul central).